אני אוהב אותך פיליפ מוריס

אני אוהב אותך פיליפ מוריס (באנגלית: I Love You Phillip Morris) הוא סרט קולנוע אמריקאי מסוג דרמה-קומית משנת 2009, המבוסס על סיפורו האמיתי של הנוכל, המתחזה והאסיר הנמלט סטיבן ג'יי ראסל, שאותו מגלם ג'ים קארי. בעוד הוא מרַצה את עונשו בכלא, מתאהב ראסל בחברו לתא המאסר - פיליפ מוריס. לאחר שמשתחרר מוריס ממאסרו, נמלט ראסל מהכלא ארבע פעמים על מנת להתאחד עמו. הסרט הוא עיבוד לרומן משנת 2003 בשם "אני אוהב אותך פיליפ מוריס: סיפור אמיתי על חיים, אהבה, ובריחות מהכלא" מאת סטיב מק'וויקר (McVicker). סטיבן ג'יי ראסל (ג'ים קארי) הוא איש צנוע אשר עובד כשוטר מקומי, בעל מסור לאשתו ונוצרי המתפלל מדי ערב ומנגן בעוגב בכנסייה. במסגרת עבודתו כשוטר הוא מוצא את תיק האימוץ שלו ומנסה לאתר את אמו הביולוגית. למרות שהוא מקיים חיים אינטימיים עם אשתו, הוא נוהג לבצע קרוזינג ולקיים יחסי מין עם גברים אחרים. באחד מן הערבים הללו היה ראסל מעורב בתאונת דרכים קשה, שמיד אחריה החליט לעשות שינוי בחייו ולצאת מהארון בפני אשתו וחבריו. הוא עוזב את אשתו לטובת בחור צעיר (רודריגו סנטורו), ושניהם עוברים אל קהילת הגייז במיאמי וחיים חיי מותרות ראוותניים. על מנת לממן את סגנון החיים היקר, ראסל עוסק במעשי מרמה ונוכלות של זיוף מסמכים והונאות של חברות הביטוח. מעשיו מובילים אותו לבית הכלא ושם הוא מתאהב ממבט ראשון בפיליפ מוריס (יואן מקגרגור), אסיר ביישן ומופנם. מכיוון שהם מתגוררים במחלקות אחרות של בית הכלא, הם מנהלים מערכת יחסים בהתכתבות עד שראסל מצליח להביא להעברתו כשותף לתא של מוריס. ראסל מועבר לבית כלא אחר ולאחר שלושה חודשים משתחרר. ראסל, שלא יכול לסבול שלא להיות בחברתו של מוריס, מתחזה לעורך דין ומביא לשחרורו מהכלא. הוא מקבל במרמה משרה של מנכ"ל כספים בחברה גדולה. לאחר שהוא מצליח לעשות זאת, הוא מועל בכספי החברה כדי לממן לשניהם חיים ברמה גבוהה במדינת טקסס. כאשר הוא נתפס ומוחזר לכלא, מנסה ראסל מספר פעמים לברוח כדי להתאחד עם מוריס. הוא מתחזה לחולה איידס ומביים את מותו. הוא מתחזה שוב לעורך דין, כדי לייצג את מוריס, שהואשם בסיוע להונאת הכספים של ראסל. אחד המושבעים, שעבד איתו בעבר, מזהה אותו והוא מוחזר למאסר. לאחר קשיים במציאת חברת הפצה אמריקאית (ככל הנראה עקב הצגת תוכן מיני מפורש הומוסקסואלי) נעשתה עריכה מחודשת של הסרט ולאחר מכן פורסם כי חברת "Consolidated Pictures Group" רכשה את זכויות ההפצה שלו. הסרט הופץ באירופה ובטאיוואן בין פברואר לאפריל 2010. למרות שבתחילה נקבעה הפצה מוגבלת של הסרט בארצות הברית ל-30 באפריל 2010, דווח לאחר מכן כי ההפצה מוקפאת עד למועד לא ידוע על ידי חברת ההפצה אך כמה ימים לאחר מכן פורסם כי זו חזרה בה וכי הסרט יופץ למספר מצומצם של בתי קולנוע בארצות הברית החל מ-30 ביולי, טרם ההפצה הכלל-ארצית ב-6 באוגוסט 2010. בישראל הוקרן "אני אוהב אותך פיליפ מוריס" כסרט הפתיחה בפסטיבל הבינלאומי לקולנוע גאה. הכנסות הסרט הסתכמו בכ-20 מיליון דולר. בארץ, הסרט הוקרן בין השאר במסגרת הפסטיבל הבינלאומי לקולנוע גאה בתל אביב בשנת 2010. דיימון וייז מהטיימס נתן לסרט ארבעה כוכבים מתוך חמישה, וציין "אני אוהב אותך פיליפ מוריס הוא סרט יוצא מהכלל אשר משמש כתזכורת לעד כמה טוב יכול קארי להיות כאשר הוא אינו כבול לריצוי-קהל הוליוודי. התזמון הקומי שלו נותר מצוין כתמיד". קסאן ברוקס מהגארדיאן נתן גם הוא ביקורת חיובית לסרט, ותיאר אותו כ"מהיר, מצחיק ומעיז למדי. מנה של קפאין עם מתיקות במרכז". מיכל הנינג, כתבת התרבות של אתר nrg, כתבה: את "אני אוהב אותך פיליפ מוריס" ניתן להגדיר כפורץ דרך במובן מסוים, מאחר שהוא מציג סיפור אהבה הומוסקסואלי בקומדיה מיינסטרימית לחלוטין עם שניים מהשחקנים הגדולים בהוליווד. אך העובדה הזו עומדת לו גם לרועץ. מכיוון שקארי נחשב לשחקן סלפסטיקי ומוגזם, גם דמות ההומוסקסואל שלו היא מוקצנת וסטריאוטיפית, ומזה בדיוק היה אמור הסרט להימנע. אתר האינטרנט הרשמי של אני אוהב אותך פיליפ מוריס (באנגלית) "אני אוהב אותך פיליפ מוריס", במסד הנתונים הקולנועיים IMDb (באנגלית) "אני אוהב אותך פיליפ מוריס", באתר נטפליקס "אני אוהב אותך פיליפ מוריס", באתר AllMovie (באנגלית) "אני אוהב אותך פיליפ מוריס", באתר Rotten Tomatoes (באנגלית) "אני אוהב אותך פיליפ מוריס", באתר Box Office Mojo (באנגלית) "אני אוהב אותך פיליפ מוריס", באתר Metacritic (באנגלית) "אני אוהב אותך פיליפ מוריס", באתר אידיבי "אני אוהב אותך פיליפ מוריס", במסד הנתונים הקולנועיים KinoPoisk (ברוסית) "אני אוהב אותך פיליפ מוריס", האתר הרשמי "אני אוהב אותך פיליפ מוריס", קדימון הסרט באתר YouTube ראיון עם יוצרי הסרט במגזין Ion ‏ מיכל הניג, משגע פיליפ: ביקורת על "אני אוהב אותך פיליפ מוריס", באתר nrg‏, 22 ביוני 2010 נתוני תקציב והכנסות הסרט "אני אוהב אותך פיליפ מוריס", מתוך אתר Box Office Mojo Elizabeth Day, I love you Phillip Morris: a conman's story מתוך הגארדיאן, 6 בספטמבר 2009 Simon Reynolds (January 2009). "Release Diary: March 19, 2010". Digital Spy. Retrieved 2010-02-01. Toby McDonald, "McGregor gay film too risque for cinema", Times Online, March 15, 2009. Michael Fleming, "Consolidated loves 'Phillip Morris'", Variety, May 11, 2009. "Jim Carrey's 'I Love You Phillip Morris' back on the shelf", LA Times, April 8, 2010 "I Love You Phillip Morris Gets July 30th Release April 12 2010, Retrieved 13 April 2010 "הפסטיבל הבינלאומי ה-5 לקולנוע גאה", 22-26/6/2010 תוכניית הפסטיבל Wise, Damon (2009-01-20). "I Love You Phillip Morris at the Sundance Film Festival, Utah". The Times. Retrieved 2010-03-19. Brooks, Xan (2010-03-19). "I Love You Phillip Morris: 'Fast, funny and rather daring'". The Guardian. Retrieved 2010-03-19. מיכל הניג, משגע פיליפ: ביקורת על "אני אוהב אותך פיליפ מוריס", באתר nrg‏, 22 ביוני 2010